**Rustflekkatt** (*Prionailurus rubiginosus*) er et lite rovpattedyr kattefamilien, og kanskje er den verdens minste ville katt, der arten videre inngår i slekten fiskerkatter (*Prionailurus)*. Arten er utbredt i India og Nepal, samt på Sri Lanka i Sør-Asia. Som nesten alle katter har den 19 kromosompar. Tre underarter anerkjennes.

Biologi
-------

Rustflekkatt
Rustflekkatten er kanskje verdens minste kattedyr, selv om den afrikanske svartfotkatten (*Felis nigripes*) kan være like liten. Kroppslengden måler 35–48 cm. I tillegg kommer halen med 15–30 cm. Vekten ligger på 1,1–1,6 kg. Hannene blir såvidt større enn hunnene og veier typisk 1,5–1,6 kg, mens hunnene gjerne veier 1,1–1,5 kg.

Rustflekkatten har fått navn etter de små, rustfargede prikkene som opptrer i linjer langs flankene på den gråbrune pelsen dette dyret bærer. Prikkmønsteret langs flankene er så distinkt at hvert enkelt individ kan identifiseres ut ifra det. Og arten har et like distinkt mønster i skallen og der værhårene på snuten sitter. På undersiden av kroppen og innsiden lemmene har pelsen hvite lignende markeringer. Hodet er lite og rundt og har 2 langsgående lyse striper opp fra innsiden av øynene og til skallen. Kattene på Sri Lanka har noe klarere farger enn populasjonen som lever på fastlandet i India. På fastlandet er grunnfargen enten lysebrun eller gråbrun, mens de to underartene på Sri Lanka gjerne har en mer kanelbrun grunnfarge, men variasjoner dem imellom er uklar.

Rustflekkatt finnes over store deler av India og i Nepal, samt på Sri Lanka. Tidligere trodde man at den bare fantes i det sørlige India, men ny forskning viser at den også finnes i de fleste andre regioner av landet, inkludert langs foten av Himalaya. Den nordlige bestanden er imidlertid usikker. Fastlandspopulasjonen lever stort sett i områder der det finnes gressland, savanne, buskmark og annen småskog. De to distinkte populasjonene på Sri Lanka er henholdsvis utbredt i den tørre lavlandssonen og i den fuktige skogssonen. Arten opptrer i høyder på opp mot 2 480 moh.

Atferden til denne katten er lite studert, men man antar at den primært er natt- og skumringsaktiv. En forundersøkelse om artens atferd viser at katter i fangenskap er mest aktive i tidsrommet 18:00–20:00 om kvelden, men det det ble også registrert moderat økt aktivitet i tidsrommet 07:00–11:00 på morgenen/formiddagen og rundt kl. 15:00 om dagen. Den økte aktiviteten i disse spesielle tidsrommene kan imidlertid skyldes at dyr i fangenskap mates til bestemte tider av døgnet. Arten er også kjent som en god klatrer og tilbringer trolig en del tid i trærne. På dagtid slumrer den ofte oppe i et tre eller i en hul trestamme, i ly for den sterke sola. Den lever solitært utenom paringstiden og er territorial. I så måte har det blitt observert at de markerer territoriet på tradisjonelt kattevis.

I øyeblikket vet man lite om artens ernæringspreferanser. Man tror at den jakter mest på små pattedyr og fugler, trolig også reptiler og insekter. I så måte er den observert mens den spiser både frosk og små gnagerdyr. Den tar også domestisert fjærkre om anledningen byr seg.

Rustflekkatter lever normalt solitært uten om i paringstiden, som varierer med utbredelsen. Brunsten varer i cirka 5 dager, og hannen forlater deretter hunnen. Hun går drektig i cirka 60–71 dager (litt avhengig av underart) og nedkommer normalt med et kull som består av 1–3 unger, som avvennes etter cirka 40 dager og regnes som forplantningsdyktige cirka 12 måneder gamle (8–12 måneder på Sri Lanka). Det er også kjent at rustflekkatter parer seg med huskatter og får avkom, men det er ukjent om avkommet blir fertilt.

Inndeling
---------

Inndelingen følger IUCN/SSC Cat Specialist Group (2017).

**Treliste**
* Felidae, kattefamilien
	+ Felinae, mindre kattedyr
		- leopardkattlinjen
			* *Prionailurus*, fiskerkatter
				+ *P. bengalensis*, leopardkatt
				+ *P. javanensis*, sundaleopardkatt
				+ *P. viverrinus*, fiskerkatt
				+ *P. planiceps*, flathodekatt
				+ *P. rubiginosus*, rustflekkat
					- *P. r. rubiginosus*, utbredt på fastlandet i India og Nepal.
					- *P. r. phillipsi*, utbredt utbredt i den fuktige skogssonen på Sri Lanka.
					- *P. r. koladivinus*, utbredt i den tørre lavlandssonen på Sri Lanka.

Referanser
----------

1. 1 2  Mukherjee, S. Duckworth, J.W. Silva, A. Appel, A. & Kittle, A. 2016. *Prionailurus rubiginosus*. The IUCN Red List of Threatened Species 2016: e.T18149A50662471.. Accessed on 29 July 2023.
2. ↑  Stephen J. O'Brien, Joan C. Menninger, William G. Nash. 2006-04-14. *Atlas of Mammalian Chromosomes*. John Wiley & Sons, 14. apr. 2006 - 544 sider. Besøkt 2015-12-21
3. 1 2 3 4 5  Castelló, José (2020). «Felinae: Leopardkattlinjen». *Felids and Hyenas of the World*. USA: Princeton University Press. s. 144–147. ISBN 978-0-691-20597-7.
4. 1 2 3  C. Jayaratne, P. K. P. Perera, P. N. Dayawansa. (2015). A Preliminary Investigation of the Behaviour of Rusty Spotted Cat *Prionailurus rubiginosus* in Captivity. WILDLANKA Vol. 3, No. 1, pp. 1 - 11, 2015. Department of Wildlife Conservation, Sri Lanka Arkivert 24. desember 2015 hos Wayback Machine.. Besøkt 2015-12-28
5. ↑  Deraniyagala, P. E. P. (1956). *A new subspecies of rusty spotted cat from Ceylon*. Spolia Zeylanica 28: 113
6. 1 2  Kitchener, A. C. Breitenmoser-Würsten, C. Eizirik, E. Gentry, A. Werdelin, L. Wilting A. Yamaguchi, N. Abramov, A. V. Christiansen, P. Driscoll, C. Duckworth, J. W. Johnson, W. Luo, S.-J. Meijaard, E. O’Donoghue, P. Sanderson, J. Seymour, K. Bruford, M. Groves, C. Hoffmann, M. Nowell, K. Timmons, Z. & Tobe, S. (2017). «A revised taxonomy of the Felidae: The final report of the Cat Classification Task Force of the IUCN Cat Specialist Group» (PDF). *Cat News*. Special Issue 11. CS1-vedlikehold: Flere navn: forfatterliste (link)

Eksterne lenker
---------------

* (en) *Rustflekkatt* i Encyclopedia of Life Rediger på Wikidata

* (en) *Rustflekkatt* i Global Biodiversity Information Facility Rediger på Wikidata

* (en) *Rustflekkatt* hos Fossilworks Rediger på Wikidata

* (en) *Rustflekkatt* hos ITIS Rediger på Wikidata

* (en) *Rustflekkatt* hos NCBI Rediger på Wikidata

* (en) *Kategori:Prionailurus rubiginosus* – bilder, video eller lyd på Wikimedia Commons Rediger på Wikidata

* (en) *Prionailurus rubiginosus* – galleri av bilder, video eller lyd på Wikimedia Commons Rediger på Wikidata

* *Prionailurus rubiginosus* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Brockhaus Enzyklopädie
 |